૪. કર્ણાટક વિધાનસભાનાં ત્રિશંકુ ચૂંટણી પરિણામ પછી રાજ્યપાલ વિરુદ્ધ, કથિત લોકશાહી મૂલ્યોના નામે ઝુંબેશ ચલાવનાર, કોંગ્રેસ પાર્ટીની કેન્દ્રીય સરકારોનો ઇતિહાસ કલંકકથાઓથી ભરેલો છે. કોંગ્રેસના દાયકાઓના કુશાસનમાં તેમની કેન્દ્ર સરકારોએ અનેક રાજ્યોની વિપક્ષોની સરકારો બરખાસ્ત કરવા ૩૫૬મી કલમના દુરુપયોગની અને જે તે રાજ્ય સરકારો રચવા દેવામાં વહાલા-દવલાની કુટિલ નીતિ-રીતિનો દુષ્પ્રયોગ કરવાનો કુપ્રયાસ ડઝનબંધ વખત કર્યો છે ! પછી એ આંધ્રમાં તેલુગુ દેશમ્ પાર્ટીના સંસ્થાપક એન.ટી. રામારાવની સરકાર હોય કે ૧૯૬૭માં રચાયેલી વિપક્ષોની સંયુક્ત વિધાયક દળની સરકારો... કોંગ્રેસે રાજ્યપાલપદને ‘કેન્દ્રપાલ’માં ફેરવી દઈને રાજ્યપાલપદને કલંકિત કરવામાં પાછું વાળીને જોયું નથી ! ૧૯૯૬માં ગુજરાત ભાજપની સુરેશ મહેતા સરકારને બિનલોકતાંત્રિક પદ્ધતિથી બરખાસ્ત કરવામાં, તત્કાલીન કોંગ્રેસી રાજ્યપાલ કૃષ્ણપાલસિંહની વિવાદાસ્પદ ભૂમિકા જોઈ ભાજપાએ કહેલું કે : ‘આ તો ‘કંસપાલ’કૃત્ય છે!’ તો એ અગાઉ ઘણાં વર્ષો પહેલાં તત્કાલીન ભારતીય જનસંઘના રાષ્ટ્રીય નેતા શ્રી અટલજીએ કટાક્ષમાં કહેલું કે ‘યહ ધર્મ-ચક્ર’ કબ તક ચલતા રહેગા ?’ અટલજીનો ઇશારો તત્કાલીન કોંગ્રેસકુળના રાજ્યપાલો, ધર્મવીર અને ચક્રપાણી તરફનો હતો !